PMIndiaData/PMIndiaSum huggingface dataset:
എം.എസ്.സ്വാമിനാഥനെക്കുറിച്ചുള്ള രണ്ടു ഭാഗങ്ങളായുള്ള പുസ്തകമായ വിശപ്പില്ലാത്ത ലോകത്തിനായുള്ള അന്വേഷണം പ്രധാനമന്ത്രി പ്രകാശിപ്പിച്ചു

പ്രമുഖ കൃഷിശാസ്ത്രജ്ഞന്‍ എം.എസ്.സ്വാമിനാഥനെക്കുറിച്ചുള്ള രണ്ടു ഭാഗങ്ങളായുള്ള പുസ്തകം പ്രധാനമന്ത്രി ശ്രീ. നരേന്ദ്ര മോദി പ്രകാശിപ്പിച്ചു. എം.എസ്.സ്വാമിനാഥന്‍: വിശപ്പില്ലാത്ത ലോകത്തിനായുള്ള അന്വേഷണം എന്നാണു പുസ്തകങ്ങളുടെ പേര്. താന്‍ ഗുജറാത്ത് മുഖ്യമന്ത്രിയായിരിക്കേ പ്രൊഫ. സ്വാമിനാഥനുമായി ചര്‍ച്ച ചെയ്താണു സോയില്‍ ഹെര്‍ത്ത് കാര്‍ഡ് പദ്ധതി നടപ്പാക്കിയതെന്ന് ചടങ്ങില്‍ പ്രസംഗിക്കവേ പ്രധാനമന്ത്രി ഓര്‍മിപ്പിച്ചു. പ്രൊഫ. സ്വാമിനാഥന്റെ സമര്‍പ്പണത്തെയും പ്രതിബദ്ധതയെയും പ്രകീര്‍ത്തിച്ച പ്രധാനമന്ത്രി, അദ്ദേഹത്തെ ഒരു കൃഷിശാസ്ത്രജ്ഞന്‍ എന്നല്ല, കര്‍ഷകരുടെ ശാസ്ത്രജ്ഞന്‍ എന്നാണു വിശേഷിപ്പിച്ചത്. പ്രായോഗിക യാഥാര്‍ഥ്യത്തില്‍ അധിഷ്ഠിതമാണു പ്രവര്‍ത്തനം എന്നതാണു പ്രൊഫ. സ്വാമിനാഥന്റെ സവിശേഷതയെന്നു പ്രധാനമന്ത്രി ചൂണ്ടിക്കാട്ടി. പ്രൊഫ. സ്വാമിനാഥന്റെ ലാളിത്യത്തെ ശ്രീ. നരേന്ദ്ര മോദി അഭിനന്ദിച്ചു. കാര്‍ഷികമേഖല ഇന്നു നേരിടുന്ന പ്രതിസന്ധികളെക്കുറിച്ചു പരാമര്‍ശിക്കവേ, കൃഷിയിലെ വിജയം കിഴക്കന്‍ ഇന്ത്യയില്‍ക്കൂടി സംഭവിക്കേണ്ടതുണ്ടെന്നും അതിനായി ശാസ്ത്ര, സാങ്കേതിക കണ്ടുപിടിത്തങ്ങള്‍ ആവശ്യമാണെന്നും പ്രധാനമന്ത്രി പറഞ്ഞു. ആധുനിക ശാസ്ത്രീയ രീതികളും പരമ്പരാഗത കാര്‍ഷികവിജ്ഞാനവും ചേര്‍ന്നാല്‍ നല്ല ഫലമുണ്ടാകുമെന്നു പ്രധാനമന്ത്രി പറഞ്ഞു. ഓരോ സംസ്ഥാനങ്ങളില്‍നിന്ന് ഉദാഹരണങ്ങള്‍ എടുത്തുകാട്ടിയ അദ്ദേഹം, ഇന്ത്യയിലെ ഓരോ ജില്ലയ്ക്കും ‘കാര്‍ഷിക വ്യക്തിത്വം’ ഉണ്ടായിരിക്കണമെന്ന് ആവശ്യപ്പെട്ടു. ഇതു വിപണനപ്രക്രിയ എളുപ്പമാക്കുകയും വ്യാവസായിക കൂട്ടായ്മകള്‍ക്കു സമാനമായി കര്‍ഷകകൂട്ടായ്മകള്‍ രൂപപ്പെടുന്നതിനു സഹായകമാകുകയും ചെയ്യുമെന്നു പ്രധാനമന്ത്രി പറഞ്ഞു. 2022 ആകുമ്പോഴേക്കും കൃഷിയില്‍നിന്നുള്ള വരുമാനം ഇരട്ടിപ്പിക്കുകയെന്ന ലക്ഷ്യത്തെക്കുറിച്ചു വിശദമാക്കിയ പ്രധാനമന്ത്രി, ഈ ലക്ഷ്യം യാഥാര്‍ഥ്യമാകാന്‍ ഒട്ടേറെ പ്രധാന മേഖലകള്‍ക്ക് ഊന്നല്‍ നല്‍കിയുള്ള പ്രവര്‍ത്തനം അനിവാര്യമാണെന്ന് ഓര്‍മിപ്പിച്ചു. മുമ്പുണ്ടായിരുന്ന കാര്‍ഷിക ഇന്‍ഷുറന്‍സ് പദ്ധതികളെ അപേക്ഷിച്ച് പ്രധാനമന്ത്രി ഫസല്‍ ബീമ യോജനയ്ക്കു കര്‍ഷകര്‍ക്കിടയില്‍ സ്വീകാര്യത കൂടുതലാണെന്നതില്‍ ശ്രീ. മോദി സംതൃപ്തി പ്രകടിപ്പിച്ചു. ഈ സ്വീകാര്യത വിളനഷ്ടത്തെക്കുറിച്ചു കര്‍ഷകര്‍ക്കുള്ള ആശങ്ക കുറയാനും കാര്‍ഷിക രംഗത്തെ പുതിയ കണ്ടുപിടിത്തങ്ങളെ പരീക്ഷണ ലാബുകളില്‍നിന്നു കൃഷിയിടങ്ങളിലേക്ക് എത്തിക്കാനും സഹായകമാകുമെന്ന് അദ്ദേഹം പറഞ്ഞു. പ്രധാനമന്ത്രിയുടെ നല്ല വാക്കുകള്‍ക്കു നന്ദി പറഞ്ഞ ഡോ. എം.എസ്.സ്വാമിനാഥന്‍, അദ്ദേഹത്തിന്റെ കാഴ്ചപ്പാടുകളെ അഭിനന്ദിക്കുകയും ചെയ്തു. സാങ്കേതികവിദ്യയും പൊതുനയവും ചേര്‍ന്നുപോകേണ്ടതിന്റെ പ്രാധാന്യം അദ്ദേഹം ഉയര്‍ത്തിക്കാട്ടി.
സ്വാതന്ത്ര്യ സമര സേനാനി നരസിംഹഭായ് പട്ടേലിന്റെ വിയോഗത്തിൽ പ്രധാനമന്ത്രി അനുശോചിച്ചു

സ്വാതന്ത്ര്യ സമര സേനാനി ശ്രീ നരസിംഹഭായ് പട്ടേലിന്റെ നിര്യാണത്തിൽ പ്രധാനമന്ത്രി അഗാധമായ ദുഃഖം രേഖപ്പെടുത്തുകയും സ്വാതന്ത്ര്യ സമരത്തിന് അദ്ദേഹം നൽകിയ സംഭാവനകളെ സ്മരിക്കുകയും ചെയ്തു. പ്രധാനമന്ത്രി ട്വീറ്റ് ചെയ്തു: "നവസാരിസ് ഫ്രീഡം സേനയുടെ ശ്രീ നർസിങ്ഭായ് പട്ടേലിന്റെ നിര്യാണത്തിൽ ദുഃഖക്കുന്നു . രാജ്യത്തിന്റെ സ്വാതന്ത്ര്യസമരത്തിന് അദ്ദേഹം നൽകിയ സംഭാവനകൾ എന്നും അവിസ്മരണീയമായിരിക്കും. അദ്ദേഹത്തിന്റെ ആത്മാവിന് നിത്യശാന്തിയും ദുഃഖിതരായ കുടുംബത്തിന് അനുശോചനവും നേരുന്നു. "
സെന്റ് പീറ്റേഴ്‌സ്ബര്‍ഗിലെ ബുദ്ധ ക്ഷേത്രത്തിലെ മുഖ്യ പുരോഹിതന് പ്രധാനമന്ത്രി ഉര്‍ഗാ കഞ്ചൂര്‍ സമ്മാനിച്ചു

സെന്റ് പീറ്റേഴ്‌സ്ബര്‍ഗിലുള്ള ദാത്‌സാന്‍ ഗുന്‍സേചോയിനെയി ബുദ്ധക്ഷേത്രത്തിലെ മുഖ്യ പുരോഹിതന്‍ ജംപാ ഡോണറിന് ഉര്‍ഗാ കഞ്ചൂറിന്റെ 100 വാല്യങ്ങള്‍ പ്രധാനമന്ത്രി ശ്രീ. നരേന്ദ്ര മോദി ഇന്ന് സമ്മാനിച്ചു. 1955 ല്‍ പ്രൊഫ. രഘു വീര ടിബറ്റന്‍ കഞ്ചൂറിന്റെ ഉര്‍ഗാ പതിപ്പിന്റെ 104 വാല്യങ്ങളടങ്ങുന്ന സമ്പൂര്‍ണ്ണ സെറ്റ് ഇന്ത്യയില്‍ കൊണ്ട് വരുന്നതുവരെ ഇതെകുറിച്ച് ആര്‍ക്കും അറിവില്ലായിരുന്നു. അസാധാരണവും വിരളവുമായ ഗ്രന്ഥസൂചി എന്ന നിലയില്‍ മംഗോളിയന്‍ പ്രധാനമന്ത്രിയാണ് ഇത് അദ്ദേഹത്തിന് സമ്മാനിച്ചത്. മംഗോളിയയുടെ അവസാനത്തെ ജിബ്‌സുന്‍ദാംപയുടെ നേതൃത്വത്തില്‍ 1908 മുതല്‍ 1920 വരെ ഈ കഞ്ചൂര്‍ പുതുക്കുകയും പരിശോധിച്ച് പ്രസിദ്ധീകരണത്തിന് പകപ്പെടുത്തുകയും, തടിയില്‍ കൊത്തിവയ്ക്കുകയുമായിരുന്നു. ഡെര്‍ജ് മുദ്രയുമായും, രണ്ട് ചൈനീസ് പതിപ്പുകളുമായി (ഋഗ്യ-പര്‍-മാഗ് ഉയിസ്) മായും ഒത്തുനോക്കിയതാണ് ഈ കഞ്ചൂര്‍. പഴയ ഗ്രന്ഥസൂചികയായ ഹ്ഫാന്‍-താന്‍-മാ യെ അടിസ്ഥാനമാക്കി ത്ഷാല്‍-പാ കഞ്ചൂറിന്റെ നിയമങ്ങളെ ഇത് നിലനിര്‍ത്തുന്നു. തടിയില്‍ കൊത്തിയ നിലവിലുള്ള അറിയപ്പെടുന്ന പതിപ്പുകളേക്കാള്‍ ചെറുതാണ് (35X 25സെന്‍റീമീറ്റര്‍ ) ഇതിന്റെ വലിപ്പം.
ഗുജറാത്ത് മുഖ്യമന്ത്രിയായി സത്യപ്രതിജ്ഞ ചെയ്ത ഭൂപേന്ദ്ര പട്ടേലിനെ പ്രധാനമന്ത്രി അഭിനന്ദിച്ചു

ഗുജറാത്ത് മുഖ്യമന്ത്രിയായി സത്യപ്രതിജ്ഞ ചെയ്ത ഭൂപേന്ദ്ര പട്ടേലിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. അദ്ദേഹം വിജയ് രൂപാണി ജിയെ പ്രശംസിക്കുകയും , അഞ്ച് വർഷം മുഖ്യമന്ത്രിയായിരിക്കെ, വിജയ് രൂപാണി ജി ജനസൗഹൃദമായ പല നടപടികളും സ്വീകരിച്ചിട്ടുണ്ടെന്നും പറഞ്ഞു. സമൂഹത്തിലെ എല്ലാ വിഭാഗങ്ങൾക്കും വേണ്ടി അദ്ദേഹം അക്ഷീണം പ്രവർത്തിച്ചു. ട്വീറ്റുകളുടെ ഒരു പരമ്പരയിൽ പ്രധാനമന്ത്രി പറഞ്ഞു : "ഗുജറാത്ത് മുഖ്യമന്ത്രിയായി സത്യപ്രതിജ്ഞ ചെയ്തതിന് ഭൂപേന്ദ്ര ഭായിക്ക് അഭിനന്ദനങ്ങൾ. വർഷങ്ങളായി എനിക്ക് അദ്ദേഹത്തെ അറിയാം, അദ്ദേഹത്തിന്റെ മാതൃകാപരമായ പ്രവർത്തനം ഞാൻ കണ്ടിട്ടുണ്ട്, അത് ബിജെപി സംഘടനയിലായാലും പൗര ഭരണത്തിലായാലും സമൂഹ സേവനത്തിലായാലും. അദ്ദേഹം തീർച്ചയായും ഗുജറാത്തിന്റെ വളർച്ചാ പാതയെ സമ്പന്നമാക്കും. അഞ്ച് വർഷം മുഖ്യമന്ത്രിയായിരിക്കെ, വിജയ് രൂപാണി ജി ജനസൗഹൃദമായ നിരവധി നടപടികൾ സ്വീകരിച്ചിട്ടുണ്ട്. സമൂഹത്തിലെ എല്ലാ വിഭാഗങ്ങൾക്കും വേണ്ടി അദ്ദേഹം അക്ഷീണം പ്രവർത്തിച്ചു. വരും കാലങ്ങളിലും അദ്ദേഹം പൊതുസേവനത്തിന് സംഭാവന നൽകുമെന്ന് എനിക്ക് ഉറപ്പുണ്ട്.
സ്വച്ഛതാ ഹീ സേവയ്ക്കു പ്രമുഖ വ്യക്തികളും സംഘങ്ങളും നല്‍കിയ സംഭാവനകളെ പ്രധാനമന്ത്രി അഭിനന്ദിച്ചു

‘സ്വച്ഛതാ ഹീ സേവ’യ്ക്കു പ്രമുഖ വ്യക്തികളും സംഘങ്ങളും നല്‍കിയ സംഭാവനകളെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ദേശീയ തലത്തിലുള്ള ശുചിത്വ പ്രചരണ പദ്ധതിയായ ‘സ്വച്ഛത ഹീ സേവ’ സെപ്റ്റംബര്‍ 15ന് ആരംഭിച്ച് സ്വച്ഛ് ഭാരത് ദിനമായി ആചരിക്കുന്ന ഗാന്ധിജയന്തിനാളായ ഒക്ടോബര്‍ രണ്ടിനു സമാപിച്ചു. സ്വച്ഛ് ഭാരത് പദ്ധതിക്കായി ശ്രീ. അനുപം ഖേര്‍, ശ്രീ, മോഹന്‍ലാല്‍, ശ്രീമതി ചന്ദ കൊച്ചാര്‍, സദ്ഗുരു ജഗ്ഗി വാസുദേവ്, ശ്രീ. രാജീവ് ചന്ദ്രശേഖര്‍ എന്നീ വ്യക്തികളും ഇന്ത്യ ടുഡേ ഗ്രൂപ്പ്, ഇന്ത്യ ടിവി ന്യൂസ്, ഡെറ്റോള്‍ഇന്ത്യ, എന്‍.ഡി.ടിവി എന്നീ സ്ഥാപനങ്ങളും ഇന്ത്യന്‍ ക്രിക്കറ്റ് ടീമും നടത്തിയ ശ്രമങ്ങളെ പ്രധാനമന്ത്രി അഭിനന്ദിച്ചു. ‘അഭിനന്ദനം അര്‍ഹിക്കുന്ന നടപടി, അനുപം ജി. @മോഹന്‍ലാലിന്റെ വളരെ മികവുറ്റ ശ്രമം. @ഐ.സി.ഐ.സി.ഐ. ബാങ്കുമായി ചേര്‍ന്നു സ്വച്ഛ് ഭാരത് ദൗത്യത്തിനു നിര്‍ണായക സംഭാവനകള്‍ നല്‍കിയിട്ടുള്ള ‘@സി.കെ.ഫോര്‍ ക്ലീന്‍ ഇന്ത്യ’യുടേതു പ്രധാന സന്ദേശം. സ്വച്ഛതാ ബോധവല്‍ക്കരണം മെച്ചപ്പെടുത്താന്‍ പ്രതികരണാത്മകമായ ചുവടുകള്‍ വെച്ച @ഇന്ത്യ ടുഡേ ഫാമിലിയെ അഭിനന്ദിക്കുന്നു. #സഫായ്ഗിരി അവാര്‍ഡ് ജേതാക്കള്‍ക്കെല്ലാം അഭിനന്ദനം. @ഇന്ത്യടിവിന്യൂസിന്റെ നടപടി അദ്ഭുതം ജനിപ്പിക്കുന്നതാണ്. ഇതു രാജ്യത്താകമാനം ശുചിത്വത്തിന്റെ സന്ദേശം പ്രചരിക്കാനിടയാക്കും. നദികള്‍ ശുചിത്വമാര്‍ന്നതായി നിലനിര്‍ത്തണമെന്ന സന്ദേശം പ്രചരിപ്പിക്കാന്‍ ശ്രദ്ധേയമായ ശ്രമങ്ങള്‍ നടത്തുന്ന @സദ്ഗുരു ജെ.വിയെയും ഇഷ ഫൗണ്ടേഷന്‍ സംഘത്തെയും ഞാന്‍ അഭിനന്ദിക്കുന്നു. ഇന്ത്യ ശുചിത്വമാര്‍ന്നതാക്കുന്നതു സംബന്ധിച്ച് ഇന്ത്യന്‍ ക്രിക്കറ്റ് ടീമിന്റെ അഭിനന്ദനാര്‍ഹമായ സന്ദേശം. നല്ല പരിശ്രമം, രാജീവ് ജീ. അവര്‍ നടത്തിയ നീക്കങ്ങള്‍ക്ക് @ഡെറ്റോള്‍ഇന്ത്യയെയും @എന്‍.ഡി.ടിവിയെയും പ്രശംസിക്കുന്നു. https://twitter.com/swachhindiaന്റെ ടൈംലൈനില്‍ ശുചിത്വം നേടിയെടുക്കുന്നതിനുള്ള ആവേശകരമായ എത്രയോ ശ്രമങ്ങള്‍ കാണാം’, പ്രധാനമന്ത്രി ട്വീറ്റ് ചെയ്തു.
സെബിയും എഫ്.എസ്.സിയും തമ്മില്‍ ധാരണാപത്രത്തിന് അനുമതി

സെക്യൂരിറ്റീസ് ആന്‍ഡ് എക്‌സ്‌ചേഞ്ച് ബോര്‍ഡ് ഓഫ് ഇന്ത്യ (സെബി)യും ജിബ്രാള്‍ട്ടറിലെ ഫൈനാന്‍ഷ്യല്‍ സര്‍വീസ് കമ്മിഷനുമായി (എഫ്.എസ്. സി.) പരസ്പര സഹകരണത്തിനുള്ള ധാരണാപത്രത്തിന് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. രണ്ടു നിയന്ത്രണ സ്ഥാപനങ്ങളും തമ്മിലുള്ള സാമ്പത്തിക ബന്ധവും സഹകരണവും കൂടുതല്‍ വികസിപ്പിക്കുകയും രണ്ടു രാജ്യങ്ങളിലേയും ഓഹരിവിപണികളുടെ കാര്യക്ഷമമായ വികസനത്തിന് വേണ്ട സാഹചര്യം സൃഷ്ടിക്കുകയുമാണ് ഈ ധാരണാപത്രം ലക്ഷ്യമിടുന്നത്. ധാരണാപത്രം ഒപ്പുവയ്ക്കുന്ന രണ്ടു കൂട്ടരും തമ്മിലുള്ള വിവരകൈമാറ്റവും ഇത് കൂടുതല്‍ ശക്തിപ്പെടുത്തും. സെബിയുടെയും എഫ്.എസ്.സി, ജിബ്രാള്‍ട്ടറിന്‍റെയും പരസ്പര സഹകരണത്തിലും നിയന്ത്രണ നടപടികളിലും കൂടുതല്‍ മൂല്യം കൊണ്ടുവരാന്‍ കഴിയുമെന്നും ഇതിലൂടെ പ്രതീക്ഷിക്കുന്നു.
ഉത്തർപ്രദേശിലെ അയോധ്യയിൽ പ്രധാനമന്ത്രി ഭഗവാൻ ശ്രീ രാംലാല വിരാജ്മാന്റെ ദർശനവും പൂജയും നടത്തി

ദീപാവലിയുടെ തലേന്ന്, പ്രധാനമന്ത്രി ശ്രീ നരേന്ദ്ര മോദി ഉത്തർപ്രദേശിലെ അയോധ്യ സന്ദർശിച്ച് ഭഗവാൻ ശ്രീ രാംലാല വിരാജ്മാന്റെ ദർശനവും പൂജയും ഇന്ന് നടത്തി. ശ്രീരാമജന്മഭൂമി തീർത്ഥക്ഷേത്രത്തിന്റെ സ്ഥലം പ്രധാനമന്ത്രി പരിശോധിച്ചു. ക്ഷേത്രഭൂമിയിലെ തൊഴിലാളികൾ ഉൾപ്പെടെയുള്ള പുണ്യ പദ്ധതിയുമായി ബന്ധപ്പെട്ടവരുമായും അദ്ദേഹം സംവദിച്ചു.ദീപാവലിയുടെ തലേന്ന്, പ്രധാനമന്ത്രി ശ്രീ നരേന്ദ്ര മോദി ഉത്തർപ്രദേശിലെ അയോധ്യ സന്ദർശിച്ച് ഭഗവാൻ ശ്രീ രാംലാല വിരാജ്മാന്റെ ദർശനവും പൂജയും ഇന്ന് നടത്തി. ശ്രീരാമജന്മഭൂമി തീർത്ഥക്ഷേത്രത്തിന്റെ സ്ഥലം പ്രധാനമന്ത്രി പരിശോധിച്ചു. ക്ഷേത്രഭൂമിയിലെ തൊഴിലാളികൾ ഉൾപ്പെടെയുള്ള പുണ്യ പദ്ധതിയുമായി ബന്ധപ്പെട്ടവരുമായും അദ്ദേഹം സംവദിച്ചു. ND
പ്രധാനമന്ത്രി നെതര്‍ലന്‍ഡ്‌സ് രാജ്ഞി മാക്‌സിമയെ കണ്ടു

പ്രധാനമന്ത്രി ശ്രീ. നരേന്ദ്ര മോദി ഇന്നു നെതര്‍ലന്‍ഡ്‌സ് രാജ്ഞി ബഹുമാനപ്പെട്ട മാക്‌സിമയുമായി കൂടിക്കാഴ്ച നടത്തി. വികസനത്തിനായുള്ള സാമ്പത്തിക ഉള്‍ച്ചേര്‍ക്കലിനായുള്ള ഐക്യരാഷ്ട്രസഭ സെക്രട്ടറി ജനറലിന്റെ പ്രത്യേക പ്രതിനിധിയെന്ന നിലയ്ക്ക് ഇന്ത്യ സന്ദര്‍ശിക്കുകയാണ് മാക്‌സിമ രാജ്ഞി. സാമ്പത്തിക ഉള്‍ച്ചേര്‍ക്കലിനായി കേന്ദ്ര ഗവണ്‍മെന്റ് ഏതാനും വര്‍ഷങ്ങളായി നടപ്പാക്കിവരുന്ന ജന്‍ധന്‍ യോജന, പ്രധാനമന്ത്രി ജീവന്‍ ജ്യോതി ബീമ യോജന, പ്രധാനമന്ത്രി സുരക്ഷാ ബീമ യോജന, അടല്‍ പെന്‍ഷന്‍ യോജന തുടങ്ങിയ പദ്ധതികളെക്കുറിച്ചു പ്രധാനമന്ത്രി മോദിയും മാക്‌സിമ രാജ്ഞിയും ചര്‍ച്ച നടത്തി. ആഗോള വികസനവുമായി ബന്ധപ്പെട്ട സാമ്പത്തിക നിലയും ഇരു നേതാക്കളും ചര്‍ച്ച ചെയ്തു. ഇക്കാര്യത്തില്‍ ഇന്ത്യന്‍ സാങ്കേതിക, സാമ്പത്തിക സഹകരണ(ഐ.ടി.ഇ.സി.) പദ്ധതിയിലൂടെയും ഒപ്പം വികസന പദ്ധതിക്കു വായ്പ ആവശ്യമുള്ള രാഷ്ട്രങ്ങള്‍ക്ക് ആവശ്യകതയുടെയും മുന്‍ഗണനകളുടെയും അടിസ്ഥാനത്തില്‍ ഇളവുകളോടെ വായ്പ അനുവദിക്കുന്നതിലൂടെയും ഇന്ത്യ ചെയ്തുവരുന്ന പ്രവര്‍ത്തനങ്ങളെ മാക്‌സിമ രാജ്ഞി അഭിനന്ദിച്ചു.
ബീഹാറിൽ  ബസ്സപകടത്തിൽ  നിരവധി ജീവൻ പൊലിഞ്ഞതിൽ പ്രധാനമന്ത്രിയുടെ അനുശോചനം

ബിഹാറിലെ മധുബനി ജില്ലയിലുണ്ടായ ബസ് അപകടത്തിൽ ഒട്ടേറെ പേർക്ക് ജീവഹാനിയുണ്ടായതിൽ പ്രധാനമന്ത്രി ശ്രീ. നരേന്ദ്ര മോദി ദുഃഖം രേഖപ്പെടുത്തി. ” ബിഹാറിലെ മധുബനി ജില്ലയിലുണ്ടായ ബസ് അപകടത്തിൽ അഗാധമായി ദുഃഖിക്കുന്നു. കൊടിയ വിഷാദത്തിൻറെ ഈ വേളയിൽ അനാഥമായ കുടുംബങ്ങളോടൊപ്പമാണ് എന്റെ ചിന്തകൾ, ” പ്രധാനമന്ത്രി പറഞ്ഞു.
വിഖ്യാത സൂഫി ഗായകന്‍ പ്യാരേലാല്‍ വഡാലിയുടെ നിര്യാണത്തില്‍ പ്രധാനമന്ത്രി അനുശോചിച്ചു

വിഖ്യാത സൂഫി ഗായകന്‍ ശ്രീ. പ്യാരേലാല്‍ വഡാലിയുടെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘പ്യാരേലാല്‍ വഡാലിയുടെ ദേഹവിയോഗത്തില്‍ ദുഖിക്കുന്നു. അദ്ദേഹത്തിന്റെ ഗാനാലാപനം ആഗോളതലത്തില്‍ തന്നെ വളരെയധികം ജനപ്രീതിയാര്‍ജ്ജിച്ചിട്ടുണ്ട്. സൂഫി സംഗീതത്തിന്റെ ആനന്ദം ആസ്വദിക്കുന്നതിന് അദ്ദേഹത്തിന്റെ ഗാനങ്ങള്‍ തുടര്‍ന്നും ജനങ്ങളെ ആകര്‍ഷിക്കും. അദ്ദേഹത്തിന്റെ ആത്മാവിന് നിത്യശാന്തി നേരുന്നു,’ പ്രധാനമന്ത്രി പറഞ്ഞു.
തൊഴില്‍മേഖലകളിലെ തുടര്‍പരിശീലനത്തിനും വിദ്യാഭ്യാസത്തിനും ഇറ്റലിയുമായി ഏര്‍പ്പെട്ട ധാരണാപത്രത്തിന് മന്ത്രിസഭയുടെ അംഗീകാരം

തൊഴില്‍മേഖലകളിലെ പരിശീലനത്തിനും വിദ്യാഭ്യാസത്തിനുമായി ഇറ്റലിയുമായി ഇന്ത്യ ഏര്‍പ്പെട്ട ധാരണാപത്രത്തിന് പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ഗുണഫലങ്ങള്‍:- പ്രവര്‍ത്തനമേഖലയില്‍ മികച്ച പ്രവൃത്തി പ്രോത്സാഹിപ്പിക്കുന്നതിനുവേണ്ട പശീലന വിദ്യാഭ്യാസ പ്രവര്‍ത്തനങ്ങള്‍ വ്യാപിപ്പിക്കുന്നതിന് ധാരണാപത്രം സൗകര്യമൊരുക്കും. -പരിശീലനരീതിശാസ്ത്രത്തിലും സാങ്കേതികത്വത്തിലും തുടര്‍ച്ചയായ സംയുക്ത പരിശീലന പദ്ധതി. -വ്യത്യസ്ത സാമൂഹിക പങ്കാളികള്‍ക്കായി പുതിയ പരിശീലന മൊഡ്യൂളുകള്‍ വികസിപ്പിക്കുക. -തൊഴില്‍ സംബന്ധിച്ച വിവിധ വിഷയങ്ങളില്‍ ഇഷ്ടാനുസരണമുള്ള പരിശീലന പരിപാടി സംഘടിപ്പിക്കുക. -പരിശീലന രീതിശാസ്ത്രത്തിന്റെ വിലയിരുത്തല്‍ ഏറ്റെടുക്കുക. -പരിശീലന പരിപാടിയിലെ നല്ല ശീലങ്ങള്‍ കൈമാറുക, പ്രത്യേകിച്ചു തൊഴില്‍നടത്തിപ്പ്; പരിശീലന മോഡ്യൂളകളുടെ അവതരണം നടപ്പാക്കല്‍ എന്നിവയിലും പഠന സന്ദര്‍ശനങ്ങള്‍ സംഘടിപ്പിക്കുന്നതിലും പരസ്പരം സഹായിക്കുക. -അറിവും വിവരങ്ങളും പങ്കുവയ്ക്കുന്നതിനായി പരിശീലകരെ കൈമാറ്റംചെയ്യുക. പ്രധാനപ്പെട്ട നേട്ടങ്ങള്‍: പ്രവര്‍ത്തന ലോകത്തിന്റെ പരിവര്‍ത്തനം ഉള്‍ക്കൊണ്ടുകൊണ്ട് വെല്ലുവിളികളോട് പ്രതികരിക്കാന്‍ കഴിയുന്ന തരത്തില്‍ സ്ഥാപനങ്ങളുടെ സാങ്കേതിക ശേഷി ഉയര്‍ത്തുക എന്നതാണ് ഈ ധാരണാപത്രത്തിന്റെ പ്രധാന നേട്ടം. ഇത് വികസിച്ചുവരുന്നതിന്റെ സാങ്കേതിശേഷി വര്‍ധിപ്പിക്കും. അന്താരാഷ്ട്ര പരിശീലന പരിപാടികള്‍ വികസിപ്പിക്കുകയും സംഘടിപ്പിക്കുകയും ചെയ്യുകയും വി.വി. ഗിരി ദേശീയ തൊഴില്‍ ഇന്‍സ്റ്റിറ്റ്യൂട്ടിനെ (വി.വി.ജി.എന്‍.എല്‍.ഐ) ഏഷ്യാ-പസഫിക് മേഖലയിലെ ഏറ്റവും മികച്ച പരിശീലനകേന്ദ്രമാക്കുകയും ഇതിലൂടെ സാദ്ധ്യമാകും. ഏഷ്യാ പസഫിക് മേഖലയിലെ വിശാലമായ പരിധിയില്‍നിന്ന് സാമൂഹികപങ്കാളികളെ കണ്ടെത്താവുന്ന തരത്തില്‍ ധാരണാപത്രത്തിന് എത്തിപ്പെടാവുന്നത് വിശാലമാക്കിയിട്ടുണ്ട്. പശ്ചാത്തലം: 1. ഇന്ത്യാ ഗവണ്‍മെന്റിന്റെ തൊഴില്‍മന്ത്രാലയത്തിന് കീഴില്‍ നോയിഡയില്‍ പ്രവര്‍ത്തിക്കുന്ന ഒരു സ്വയംഭരണസ്ഥാപനമായ വി.വി.ഗിരി നാഷണല്‍ ലേബര്‍ ഇന്‍സ്റ്റിറ്റ്യൂട്ടും (വി.വി.ജി.എന്‍.എല്‍.ഐ). ടൂറിനിലെ അന്താരാഷ്ട്ര തൊഴിലാളി സംഘടനയുടെ അന്താരാഷ്ട്ര പരിശീലനകേന്ദ്രവുമായി (ഐ.ടി.സി-ഐ.എല്‍.ഒ) അറിവുകളുടെയും അനുഭവജ്ഞാനത്തിന്റെയും ഉള്‍പ്പെടെ നിരവധി പ്രവര്‍ത്തനങ്ങളുടെ പരസ്പര പങ്കുവെക്കലിനുള്ള സഹകരണത്തിനായി ഒരു ധാരണാപത്രം ഒപ്പുവച്ചു. സ്ഥാപനങ്ങള്‍ തമ്മിലുള്ള സഹകരണത്തെ ഒരു ഔപചാരികമായ പ്രൊഫഷണല്‍ സഹകരണമായി മാറ്റുകയായിരുന്നു ധാരണാപത്രത്തിന്റെ ലക്ഷ്യം. 2) രാജ്യാന്തര തൊഴിലാളി സംഘടനയുടെ (ഐ.എല്‍.ഒ) രാജ്യാന്തര പരിശീലനകേന്ദ്രം(ഐ.ടി.സി) 1964ല്‍ ടൂറിനില്‍ ആരംഭിച്ചു. രാജ്യാന്തര തലത്തില്‍ തൊഴില്‍രംഗത്ത് വിവിധ മാനങ്ങളോടെയുള്ള പരിശീലനം നല്‍കുന്നതിനുള്ള പ്രധാനപ്പെട്ട ശ്രദ്ധാകേന്ദ്രമായി അത് അന്നുമുതല്‍ പരിണമിച്ചു. തൊഴില്‍, അധ്വാനം, മാനവവിഭവശേഷി വികസനം, കാര്യശേഷി നിര്‍മ്മാണം എന്നീ മേഖലകളില്‍ ഐ.ടി.സിക്ക് വിശാലമായ രാജ്യാന്തര പരിചയസമ്പന്നതയുടെ മികവുണ്ട്. തൊഴില്‍മേഖലകളില്‍ പരിശീലന പ്രവര്‍ത്തനങ്ങളില്‍ ഏര്‍പ്പെട്ടിരിക്കുമേമ സ്ഥാപനങ്ങളുമായി പങ്കാളിത്തം ഉണ്ടാക്കുകയെന്നതാണ് ഐ.ടി.സിയുടെ പ്രധാന ലക്ഷ്യം.
പ്രധാനമന്ത്രിയുടെ   ബീഹാർ ദിവസ് ആശംസ

പ്രധാനമന്ത്രി ശ്രീ നരേന്ദ്ര മോദി ബീഹാറിലെ ജനങ്ങൾക്ക് ബീഹാർ ദിവസ് ആശംസകൾ നേർന്നു. ഒരു ട്വീറ്റിൽ പ്രധാനമന്ത്രി പറഞ്ഞു : "ബീഹാറിലെ എല്ലാ സഹോദരീ സഹോദരന്മാർക്കും ബീഹാർ ദിനാശംസകൾ. ചരിത്രപരവും സാംസ്കാരികവുമായ പൈതൃകത്താൽ സമ്പന്നമായ ഈ സംസ്ഥാനം വികസനത്തിന്റെ പുതിയ റെക്കോർഡുകൾ സൃഷ്ടിക്കുന്നത് തുടരട്ടെയെന്ന് ഞാൻ ആശംസിക്കുന്നു."
മ്യാന്‍മര്‍ പ്രസിഡന്റിന് പ്രധാനമന്ത്രിയുടെ സമ്മാനങ്ങള്‍

സാല്‍വീന്‍ നദിയുടെ പ്രവാഹഗതി വ്യക്തമാക്കുന്ന 1841 ലെ ഭൂപടത്തിന്റെ ഒരു പകര്‍പ്പ് പ്രധാനമന്ത്രി ശ്രീ നരേന്ദ്ര മോദി മ്യാന്‍മര്‍ പ്രസിഡന്റ് ഉ തിന്‍ ചോയ്ക്ക് സമ്മാനിച്ചു. ബോധി വൃക്ഷത്തിന്റെ ഒരു ശില്‍പ്പവും പ്രധാനമന്ത്രി മ്യാന്‍മര്‍ പ്രസിഡന്റിന് സമ്മാനിച്ചു. ‘സാല്‍വീന്‍ നദിയുടെ പ്രവാഹഗതി വ്യക്തമാക്കുന്ന 1841 ലെ ഭൂപടത്തിന്റെ പകര്‍പ്പ് മ്യാന്‍മര്‍ പ്രസിഡന്റ് യു തിന്‍ ക്വക്ക് സമ്മാനിച്ചു ബോധി വൃക്ഷത്തിന്റെ ഒരു ശില്‍പ്പവും പ്രസിഡന്റ് തിന്‍ ചോയ്ക്ക് സമ്മാനിച്ചു’, പ്രധാനമന്ത്രി ട്വീറ്റ് ചെയ്തു
ജമ്മു കശ്മീരില്‍നിന്നുള്ള വിദ്യാര്‍ഥികളുമായി പ്രധാനമന്ത്രി സംവദിച്ചു

ശ്രീനഗറിലും ജമ്മു-കശ്മീരിലുംനിന്നുള്ള 30 സ്‌കൂള്‍വിദ്യാര്‍ഥിനികള്‍ ന്യൂ ഡെല്‍ഹിയിലെത്തി പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ഇന്ത്യന്‍ സൈന്യം സ്ഥിരമായി സംഘടിപ്പിക്കുന്ന ഓപ്പറേഷന്‍ സദ്ഭാവനയുടെ ഭാഗമായി രാജ്യത്തിന്റെ വിവിധ ഭാഗങ്ങള്‍ സന്ദര്‍ശിച്ചുവരികയാണ് വരികയാണ് ഈ വിദ്യാര്‍ഥികള്‍. വിദ്യാഭ്യാസവും അതില്‍ വിശേഷിച്ചു പെണ്‍കുട്ടികളുടെ വിദ്യാഭ്യാസവും സ്വച്ഛ് ഭാരതും വിദ്യാര്‍ഥികളുടെ സ്വപ്‌നങ്ങളും പ്രതീക്ഷകളും മറ്റും സംബന്ധിച്ചു പ്രധാനമന്ത്രി വിദ്യാര്‍ഥിനികളുമായി സംസാരിച്ചു. വിദ്യാര്‍ഥിനികള്‍ ചോദ്യങ്ങള്‍ ഉന്നയിച്ചതോടെ സജീവമായിത്തീര്‍ന്ന കൂടിക്കാഴ്ചയില്‍ പെണ്‍കുട്ടികള്‍ക്കു വിദ്യാഭ്യാസം ലഭിക്കുന്നുണ്ടെന്ന് ഉറപ്പാക്കാന്‍ കൈക്കൊണ്ട നടപടികള്‍ പ്രധാനമന്ത്രി വിശദീകരിച്ചു. സ്വച്ഛ ഭാരത് ദൗത്യത്തിലൂടെ ആരോഗ്യം, വിനോദസഞ്ചാരം തുടങ്ങിയ മറ്റു മേഖലകള്‍ക്കു ലഭിക്കുന്ന നേട്ടങ്ങളെക്കുറിച്ചും അദ്ദേഹം വ്യക്തമാക്കി. യോഗ എങ്ങനെ ഏകാഗ്രത വര്‍ധിപ്പിക്കുമെന്നു പ്രധാനമന്ത്രി വിശദീകരിച്ചു. ജമ്മു-കശ്മീരില്‍നിന്നുള്ള കൂടുതല്‍ യുവാക്കള്‍ സിവില്‍ സര്‍വീസില്‍ ചേരുന്നുണ്ടെന്നതും കായിക മത്സരങ്ങളില്‍ കഴിവു തെളിയിക്കുന്നുണ്ടെന്നതും ചൂണ്ടിക്കാട്ടിയ പ്രധാനമന്ത്രി, ഇന്ത്യയുടെ ഭാവി ശോഭനമാണെന്നും ജമ്മ-കശ്മീരിലെ കുട്ടികള്‍ക്കും യുവാക്കള്‍ക്കും രാജ്യത്തിനായി ഏറെ സംഭാവനകള്‍ അര്‍പ്പിക്കാന്‍ സാധിക്കുമെന്നും ഓര്‍മിപ്പിക്കുകയും ചെയ്തു.
പ്രധാനമന്ത്രിയും റഷ്യന്‍ ഫെഡറേഷന്‍ പ്രസിഡന്റും ടെലിഫോണില്‍ സംസാരിച്ചു

റഷ്യന്‍ ഫെഡറേഷന്‍ പ്രസിഡന്റ് ബഹുമാനപ്പെട്ട ശ്രീ. വ്‌ളാദിമിര്‍ വി.പുടിനുമായി പ്രധാനമന്ത്രി ശ്രീ. നരേന്ദ്ര മോദി ടെലിഫോണില്‍ സംസാരിച്ചു. കോവിഡ്-19 മഹാവ്യാധിയുടെ പശ്ചാത്തലത്തിലുള്ള ലോക സാഹചര്യത്തെക്കുറിച്ച് ഇരു നേതാക്കളും ചര്‍ച്ച ചെയ്തു. റഷ്യയില്‍ രോഗം നിമിത്തം ബുദ്ധിമുട്ടുന്ന എല്ലാവരും വേഗം സുഖം പ്രാപിക്കട്ടെ എന്നാശംസിച്ച പ്രധാനമന്ത്രി, രോഗത്തെ നേരിടുന്നതിനു പ്രസിഡന്റ് പുടിന്റെ നേതൃത്വത്തില്‍ റഷ്യ നടത്തുന്ന പോരാട്ടം വിജയിക്കുമെന്ന പ്രത്യാശ പ്രകടിപ്പി്ക്കുകയും ചെയ്തു. കോവിഡ്-19നെ പ്രതിരോധിക്കാന്‍ ഇന്ത്യ കൈക്കൊണ്ട നടപടികള്‍ വിജയിക്കട്ടെ എന്ന ആശംസ പ്രധാനമന്ത്രിക്കു പ്രസിഡന്റ് പുടിന്‍ നേര്‍ന്നു. ആരോഗ്യം, വൈദ്യശാസ്ത്രം, ശാസ്ത്രീയ ഗവേഷണം, മാനുഷിക കാര്യങ്ങള്‍, ആഗോള സമ്പദ്‌വ്യവസ്ഥയില്‍ സൃഷ്ടിക്കുന്ന പ്രത്യാഘാതങ്ങള്‍ എന്നിവ ഉള്‍പ്പെടെ വലിയ ആഗോള പ്രതിസന്ധി സൃഷ്ടിക്കുന്ന എല്ലാ വെല്ലുവിളികളും നേരിടുന്നതിനായി കൂടുതല്‍ ചര്‍ച്ചകള്‍ നടത്താനും സഹകരിക്കാനും ഇരു നേതാക്കളും പരസ്പരം സമ്മതിച്ചു. ജി20 ചട്ടക്കൂടിനുള്ളില്‍ ഉള്‍പ്പെടെ, കോവിഡ്-19നെതിരെ പോരാടുന്നതിനായി രാജ്യാന്തര സഹകരണം വളരെ പ്രസക്തമാണെന്ന് ഇരുവരും ഊന്നിപ്പറഞ്ഞു. റഷ്യയിലുള്ള ഇന്ത്യന്‍ വിദ്യാര്‍ഥികളുടെ ക്ഷേമം ഉറപ്പാക്കുന്നതില്‍ റഷ്യന്‍ അധികൃതര്‍ കാട്ടുന്ന സഹകരണത്തെ പ്രശംസിച്ച പ്രധാനമന്ത്രി, സഹകരണം തുടരുമെന്ന പ്രതീക്ഷ പ്രകടിപ്പിച്ചു. ഇക്കാര്യത്തില്‍ എല്ലാ സഹായവും പ്രസിഡന്റ് പുടിന്‍ ഉറപ്പുനല്‍കി. റഷ്യന്‍ പൗരന്‍മാരുടെ ക്ഷേമത്തിനും ആവശ്യമനുസരിച്ചുള്ള മടക്കയാത്രയ്ക്കും ഇന്ത്യന്‍ അധികൃതര്‍ എല്ലാ വിധത്തിലും സൗകര്യം ഒരുക്കുമെന്നു പ്രസിഡന്റിനോടു പ്രധാനമന്ത്രി പറഞ്ഞു. ഊഷ്മളവും കാലത്തെ അതിജീവിച്ചതുമായ ഉഭയകക്ഷി ബന്ധത്തിന്റെ ഗതിയും ഊഷ്മളതയും നിലനിര്‍ത്തുന്നതിനായി പരസ്പരമുള്ള സഹകരണം തുടരാന്‍ ഇരു നേതാക്കളും സമ്മതിച്ചു. ഈ വര്‍ഷം പരസ്പരം കണ്ടു സംവദിക്കാന്‍ സാധിക്കുന്ന ഒട്ടേറെ അവസരങ്ങളെ പ്രതീക്ഷാപൂര്‍വം കാത്തിരിക്കുന്നതായി ഇരുവരും വ്യക്തമാക്കി.
ഇന്ത്യയും ടാന്‍സാനിയയും തമ്മിലുള്ള ധാരണാപത്രത്തിനു മന്ത്രിസഭയുടെ അനുമതി

ജലവിഭവശേഷി കൈകാര്യം ചെയ്യുന്നതിലും വികസിപ്പിക്കുന്നതിലും ഇന്ത്യയും ടാന്‍സാനിയയും തമ്മില്‍ ഉഭയകക്ഷി സഹകരണത്തിനായുള്ള ധാരണാപത്രം ഒപ്പിടുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. ജലശേഖരണത്തിനും ഉപരിതല, ഭൂഗര്‍ഭ ജല വിനിയോഗത്തിനും വികസനത്തിനും ഭൂഗര്‍ഭ ജലശേഖരണികള്‍ നിറയ്ക്കുന്നതിനുമുള്ള പ്രവര്‍ത്തനങ്ങളിലാണു മികച്ച സഹകരണത്തിനുള്ള സാധ്യതകള്‍. സഹകരിച്ചു പ്രവര്‍ത്തിക്കുകയും വൈദഗ്ധ്യം പങ്കുവെക്കുകയും ചെയ്യുകവഴി ഈ മേഖലകളിലെല്ലാം രാജ്യത്തിനു നേട്ടമുണ്ടാകും. വിദഗ്ധരുടെ സേവനം കൈമാറുന്നതും പരിശീലന പദ്ധതികള്‍ സംഘടിപ്പിക്കുന്നതും പഠനയാത്രകള്‍ നടത്തുന്നതും മേല്‍പറഞ്ഞ മേഖലകളിലേ ശേഷി വര്‍ധിപ്പിക്കുന്നതിനായി പ്രാരംഭപഠനം നടത്തുന്നതും ഗവണ്‍മെന്റ് പ്രോല്‍സാഹിപ്പിക്കും. ധാരണാപത്രം പ്രകാരമുള്ള പ്രവര്‍ത്തനങ്ങള്‍ നിരീക്ഷിക്കാന്‍ ഒരു സംയുക്ത പ്രവര്‍ത്തകസംഘം രൂപീകരിക്കും.
ഐ.സി.ടി., ഡിജിറ്റല്‍ ഇക്കോണമി മേഖലകളില്‍ ഇന്ത്യ- ടുണീഷ്യ ധാരണാപത്രം

ഇന്‍ഫര്‍മേഷന്‍ ആന്‍ഡ് കമ്മ്യൂണിക്കേഷന്‍സ് ടെക്‌നോളജി(ഐ.സി.ടി.)യിലും ഡിജിറ്റല്‍ ഇക്കോണമിയിലും ഉള്ള ഉഭയകക്ഷി സഹകരണം ശക്തിപ്പെടുത്തുന്നതിനായി ഇന്ത്യയും ടുണീഷ്യയും തമ്മില്‍ 2016 ജൂണ്‍ രണ്ടിന് ഒപ്പുവെക്കപ്പെട്ട ധാരണാപത്രത്തെക്കുറിച്ചു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന മന്ത്രിസഭാ യോഗത്തില്‍ വിശദീകരിക്കപ്പെട്ടു. ഐ.സി.ടി., ഡിജിറ്റല്‍ ഇക്കോണമി രംഗങ്ങളില്‍ ഇരു രാജ്യങ്ങളിലുമുള്ള സ്വകാര്യ സ്ഥാപനങ്ങള്‍ തമ്മിലും ഗവണ്‍മെന്റുകള്‍ തമ്മിലും ശേഷി വര്‍ധിപ്പിക്കുന്നതിനായുള്ള സ്ഥാപനങ്ങള്‍ തമ്മിലും മറ്റു പൊതു, സ്വകാര്യ സ്ഥാപനങ്ങള്‍ തമ്മിലുമുള്ള സഹകരണവും കൈമാറ്റവും പ്രോല്‍സാഹിപ്പിക്കാന്‍ ഉദ്ദേശിച്ചുള്ളതാണു ധാരണാപത്രം.
ടൂണീസ്യ, പാപ്വ ന്യൂഗുനിയ തെരഞ്ഞെടുപ്പു 
കമ്മീഷനുകളുമായി സഹകരണത്തിനുള്ള ധാരണാ പത്രത്തിന് കേന്ദ്ര മന്ത്രിസഭയുടെ അംഗീകാരം

ടുണീസ്യ തെരഞ്ഞെടുപ്പ് ഉന്നതാധികാര വകുപ്പും പാപ്വ ന്യൂ ഗുനിയ തെരഞ്ഞടപ്പു കമ്മീഷനുമായി തിരഞ്ഞെടുപ്പ് നടത്തിപ്പ്, ഭരണ നിര്‍വ്വഹണം എന്നീ മേഖലകളില്‍ നിയമനിര്‍മാണ വകുപ്പിന്റെ സഹകരണത്തിനുള്ള ധാരണാപത്രം ഒപ്പുവയ്ക്കുന്നതിന് പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. ഫലപ്രാപ്തി: തിരഞ്ഞെടുപ്പ് നടത്തിപ്പ്, ഭരണ നിര്‍വ്വഹണം എന്നീ മേഖലകളില്‍ ടുണീസിയ തെരഞ്ഞെടുപ്പ് ഉന്നതാധികാര വകുപ്പിനും പാപ്വ ന്യൂ ഗനിയ തെരഞ്ഞടപ്പു കമ്മീഷനൂം സാങ്കേതിക സഹായവും ശേഷിവികസന പിന്തുണയും നല്‍കുന്നതിനുള്ള ഉഭയകക്ഷി സഹകരണം ഈ ധാരണാപത്രങ്ങള്‍ പ്രോല്‍സാഹിപ്പിക്കും. ഈ രാജ്യങ്ങളിലെ തെരഞ്ഞെടുപ്പു രംഗത്ത് കൂടുതല്‍ സാങ്കേതികവും ഭരണപരവുപമായ കാര്യക്ഷമത സാധ്യമാക്കുന്ന സഹകരണമാണ് പ്രതീക്ഷിക്കുന്നത്. ഇന്ത്യയുടെ അന്താരാഷ്ട്ര ബന്ധങ്ങളുടെ ഊഷ്മളത മൂലമാണ് ഇതു സാധ്യമായത്. പശ്ചാത്തലം: ലോകമെമ്പാടുമുള്ള രാജ്യങ്ങളിലെ തെരഞ്ഞെടുപ്പ് പ്രക്രിയയില്‍ പരസ്പര സഹകരണം പ്രോല്‍സാഹിപ്പിക്കുന്നതിന് ചില രാജ്യങ്ങളുമായും ഏജന്‍സികളുമായും തെരഞ്ഞെടുപ്പു കമ്മീഷന്‍ ധാരണാപത്രം ഒപ്പുവയ്ക്കാറുണ്ട്. ഭരണഘടനാ സ്ഥാപനമായ തെരഞ്ഞെടുപ്പു കമ്മീഷന്‍ ലോകത്തിലെ ഏറ്റവും വലിയ തെരഞ്ഞെടുപ്പു പ്രക്രിയ നടത്തുന്ന സംവിധാനമാണ്. വ്യത്യസ്ഥ സാമൂഹിക രാഷ്ട്രീയ സാമ്പത്തിക പശ്ചാത്തലമുള്ള 85 കോടിയോളം വോട്ടര്‍മാര്‍ പങ്കെടുക്കുന്ന തെരഞ്ഞെടുപ്പ് സ്വതന്ത്രവും നീതിപൂര്‍വകവുമാക്കുക എന്നത് തെരഞ്ഞെടുപ്പു കമ്മീഷന്റെ ചുമതലയാണ്. സമീപകാലത്തായി തെരഞ്ഞെടുപ്പു കമ്മീഷന്‍ നിര്‍വഹിക്കുന്ന വലിയ പങ്കാൡത്തം മൂലം ലോകത്തിലെ ഏറ്റവും വലിയ ജനാധിപത്യ രാഷ്ട്രമായി കണക്കാക്കുന്ന ഇന്ത്യയില്‍ ജനങ്ങളുടെ ഭാഗത്തുനിന്ന് രാഷ്ട്രീയ പ്രക്രിയയില്‍ വന്‍തോതിലുള്ള പങ്കാളിത്തം ഉണ്ടാകുന്നുമുണ്ട്. ഇന്ത്യയിലെ ജനാധിപത്യ സംവിധാനത്തിന്റെ വിജയം മിക്കവാറും എല്ലാ രാജ്യങ്ങളുടെയും ശ്രദ്ധ ആകര്‍ഷിച്ചിട്ടുണ്ട്. ഈ കാര്യക്ഷമത മൂലം വിവിധ വിദേശ രാജ്യങ്ങളിലെ തിരഞ്ഞെടുപ്പ് ഏജന്‍സികളുമായി ഉഭയകക്ഷി സഹകരണം വികസിപ്പിക്കുന്നതിന് നിരവധി നിര്‍ദേശങ്ങള്‍ ലഭിക്കാറുണ്ട്. തിരഞ്ഞെടുപ്പു നടത്തിപ്പ് രംഗത്തെ സഹകരണത്തില്‍ മാലിദ്വീപുമായി സഹകരിക്കുന്നതിന് ധാരണാപത്രം ഒപ്പുവയ്ക്കുന്നതിനുള്ള ശുപാര്‍ശ കേന്ദ്ര നിയമകാര്യ, നിയമനിര്‍മാണ കാര്യ വകുപ്പിനു കൈമാറിയിരിക്കുകയാണ്. വിജ്ഞാന വിനിമയം ഉള്‍പ്പെടെ തെരഞ്ഞെടുപ്പുരംഗത്തെ മാനേജ്‌മെന്റ്, ഭരണ നിര്‍വ്വഹണ സഹകരണത്തിനുള്ള വ്യവസ്ഥകള്‍ ഉള്‍പ്പെടുന്നതാണ് ഇപ്പോള്‍ ഒപ്പുവച്ച ധാരണാപത്രം. സ്ഥാപനപരവും സാങ്കേതികവുമായി തിരഞ്ഞെടുപ്പു പ്രക്രിയയിലെ അനുഭവങ്ങളും പങ്കുവയ്ക്കും. വിവര കൈമാറ്റം, തിരഞ്ഞെടുപ്പു സ്ഥാപനങ്ങള്‍ ശക്തിപ്പെടുത്തലും ഉദ്യോഗസ്ഥ പരിശീലനവും തുടര്‍ച്ചയായ കൂടിയാലോചനകളും നടത്തും.
കേന്ദ്ര വകുപ്പു സെക്രട്ടറിമാരുമായി പ്രധാനമന്ത്രി കൂടിക്കാഴ്ച നടത്തി

എല്ലാ കേന്ദ്ര വകുപ്പു സെക്രട്ടറിമാരുമായും പ്രധാനമന്ത്രി ശ്രീ. നരേന്ദ്ര മോദി കൂടിക്കാഴ്ച നടത്തി. കേന്ദ്രമന്ത്രിമാരും സ്വതന്ത്ര ചുമതലയുള്ള സഹമന്ത്രിമാരും യോഗത്തില്‍ സംബന്ധിച്ചിരുന്നു. കഴിഞ്ഞ ജനുവരിയില്‍ എട്ടു സെക്രട്ടറിതല സംഘങ്ങള്‍ പ്രധാനമന്ത്രിക്കു സമര്‍പ്പിച്ച റിപ്പോര്‍ട്ടിന്റെ തുടര്‍നടപടിയെന്നോണം ഇതുവരെ ചെയ്ത പ്രവര്‍ത്തനങ്ങളുടെ ലഘു അവതരണം ക്യാബിനറ്റ് സെക്രട്ടറി നിര്‍വഹിച്ചു. എട്ടു സംഘങ്ങളില്‍ രണ്ടെണ്ണങ്ങളിലെ ചുമതലപ്പെട്ടവര്‍ തങ്ങളുടെ സംഘം മുന്നോട്ടുവെച്ചിരുന്ന ശുപാര്‍ശകള്‍ നടപ്പാക്കപ്പെട്ടതിലെ പുരോഗതി അവതരിപ്പിച്ചു. സെക്രട്ടറിമാരുടെ പത്തു പുതിയ സംഘങ്ങള്‍ രൂപീകരിക്കാന്‍ തീരുമാനിച്ചു. ഈ സംഘങ്ങള്‍ ഭരണവുമായി ബന്ധപ്പെട്ട വിവിധ വിഷയങ്ങളെ കുറിച്ച് നവംബര്‍ അവസാനത്തോടെ റിപ്പോര്‍ട്ട് സമര്‍പ്പിക്കും. നേരത്തേ രൂപീകരിച്ച സംഘങ്ങള്‍ പ്രത്യേക വിഷയങ്ങളെക്കുറിച്ചാണു പഠിച്ചതെങ്കില്‍ പുതിയ സംഘങ്ങള്‍ കൃഷി, ഊര്‍ജം, ഗതാഗതം തുടങ്ങി വിവിധ മേഖലകളെക്കുറിച്ചായിരിക്കും പഠിക്കുക. ഓരോ വിഷയവും കൈകാര്യം ചെയ്യുന്നതിനായി ജനുവരിയില്‍ രൂപീകരിച്ച സെക്രട്ടറിതല സംഘങ്ങളുടെ പ്രവര്‍ത്തനത്തെ പ്രധാനമന്ത്രി യോഗത്തില്‍ അഭിനന്ദിച്ചു. പഠനവിധേയമാക്കുന്ന മേഖലയില്‍ ഗവണ്‍മെന്റ് നടത്തുന്ന പ്രവര്‍ത്തനങ്ങളെ വിമര്‍ശനാത്മകമായി അവലോകനം ചെയ്യാന്‍ അദ്ദേഹം ആഹ്വാനം ചെയ്തു. ഇത്തരം വിഷയങ്ങളില്‍ ഗവേഷണം നടത്താന്‍ യുവ ഉദ്യോഗസ്ഥരെ ചുമതലപ്പെടുത്താന്‍ നിര്‍ദേശിക്കുകയും ചെയ്തു. ജനസംഖ്യയെക്കുറിച്ചു പരാമര്‍ശിക്കവേ, 80 കോടി വരുന്ന ഇന്ത്യന്‍ യുവജനതയുടെ കരുത്ത് ഉപയോഗപ്പെടുത്തുന്നതിന് ഊന്നല്‍ നല്‍കി വേണം ശുപാര്‍ശകള്‍ സമര്‍പ്പിക്കാനെന്നു പ്രധാനമന്ത്രി ഓര്‍മിപ്പിച്ചു. ഭാരതീയരുടെ മോഹങ്ങളും പ്രതീക്ഷകളും നിറവേറ്റാന്‍ ഉതകുന്ന നയങ്ങള്‍ രൂപവല്‍ക്കരിക്കാനുള്ള വിവേകവും അനുഭവജ്ഞാനവും ഇന്ത്യാ ഗവണ്‍മെന്റിന്റെ സെക്രട്ടറിതല സംഘത്തിന് ഉണ്ടെന്ന് അദ്ദേഹം ചൂണ്ടിക്കാട്ടി. ഭാവി മുന്നില്‍ കണ്ടുള്ള പ്രവര്‍ത്തനങ്ങള്‍ക്കായി ശക്തമായ ചുവടുകള്‍ വെക്കാന്‍ തയ്യാറാകണമെന്നു പ്രധാനമന്ത്രി അവരോട് അഭ്യര്‍ഥിച്ചു.